Botsing op Astonbaai-pad | News24
Botsing op Astonbaai-pad
DIE langverwagte en onvermydelike botsing tussen 'n motorvoertuig en 'n rondloperbees het Dinsdagmiddag tussen 13:00 en 14:00 op die Astonbaai-Jeffreysbaai-pad plaasgevind.
'n Man het ná die Marina Martinique-afdraaipad met sy bakkie teen die dier gebots wat onverwags voor hom ingeloop het. Hy het toe gery om hulp te gaan soek, en kort daarna het lede van die polisie, ADT-sekuriteits-maatskappy, siviele wetstoepassers en die DBV by die toneel opgedaag.
'n Lid van 'n sekuriteitsmaatskappy het gesê dat die botsing volgens die bakkiebestuurder nie vermy kon word nie, omdat die bees skeilik voor die voertuig oor die pad begin beweeg het. Die dier is getref en het in die gras langs die Marina-muur beland. Die dier is klaarblyklik ernstig beseer, omdat die teenwoordiges op die toneel vir 'n polisielid gewag het om dit van kant te kom maak.
Die DBV het die toneel oorgeneem, en een van hul lede het geweier dat 'n foto van die lydende dier op die toneel geneem word. Volgens die si-viele wetstoepasser en oud-polisieman Johnny Hayward, wat ook teenwoordig was, mag so 'n reëling afgedwing word as 'n ongeluks- of misdaadtoneel reeds aan 'n amptenaar oorgegee is.
Dit sou goed gewees het as die publiek insae kon hê in hoe alles daar uitgesien het, omdat daar in die verlede herhaaldelik gewaarsku is teen rondloperdiere. Die vraag is trouens in die media gevra. Wanneer gaan die stadsraad optree - eers as 'n noodlottige ongeluk plaasvind? Van die kant van die publiek is ook al gewaarsku dat hulle die munisipaliteit sou dagvaar in geval van 'n ongeluk, omdat daar niks aan die padgevaar gedoen word nie.
Dalk is dit nou tyd dat 'n koerant intensiewe ondersoek doen na die werklike rede waarom die plaaslike regering summier weier om ag te gee op die versoeke van die publiek. Miskien sal daar dan 'n antwoord gevind word op nog 'n lastige vraag: Word die eienaar(s) van dié diere beskerm, kry hulle voorkeurbehandeling? En indien wel, waarom?